KOMMISSIONENS BESLUTNING af 24. februar 1999 om bemyndigelse af medlemsstaterne til at indrømme undtagelser fra visse bestemmelser i Rådets direktiv 77/93/EØF for jordbærplanter (Fragaria L.) til udplantning, dog ikke frø, med oprindelse i Argentina (meddelt under nummer K(1999) 406) (1999/181/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 98/2/EF (2), særlig artikel 14, stk. 1,

under henvisning til anmodninger fra Frankrig og Italien, og

ud fra følgende betragtninger:

Ifølge direktiv 77/93/EØF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zealand, Canada og de kontinentale stater i USA i princippet ikke føres ind i Fællesskabet;

der er skabt tradition for, at visse medlemsstater leverer planter af Fragaria L. til udplantning, dog ikke frø, til formering i Argentina for at forlænge produktionsperioden; de producerede planter udføres derefter til Fællesskabet, hvor de udplantes med henblik på frugtproduktion;

ved Kommissionens beslutning 93/411/EØF (3), senest ændret ved beslutning 96/403/EF (4), fik medlemsstaterne bemyndigelse til på visse betingelser at indrømme undtagelser fra visse generelle bestemmelser i direktiv 77/93/EØF for jordbærplanter (Fragaria L.) til udplantning, dog ikke frø, med oprindelse i Argentina i sæsonerne 1993-1996;

i importsæsonerne 1993 og 1994 var der ingen bekræftede fund af skadegørere under importinspektionerne af planter indført i henhold til beslutning 93/411/EØF; for importsæsonerne 1995 og 1996 indberettede Nederlandene imidlertid fire fund til Kommissionen, ét i 1995-sæsonen og tre i 1996-sæsonen, af skadegøreren Xanthomonas fragariae Kennedy & King, der blev konstateret under de fastsatte inspektioner i vækstsæsonen af de indførte argentinske jordbærplanter; det var ikke muligt at bekræfte kilden til udbruddene; det mentes, at de omstændigheder, der gjorde de tidligere bemyndigelser berettigede, stadig gjorde sig gældende, og der blev ved Kommissionens beslutning 97/353/EF (5) givet en yderligere bemyndigelse med strenge krav til indførsel af argentinske jordbærplanter i en begrænset periode indtil den 31. december 1998; der har ikke været nogen bekræftede fund af skadegørere under importinspektionerne af planter indført i henhold til beslutning 97/353/EF; det menes, at de omstændigheder, der gør de tidligere bemyndigelser berettigede, stadig gør sig gældende; der bør gives en yderligere bemyndigelse med tilsvarende strenge krav til indførsel af argentinske jordbærplanter i en begrænset periode indtil den 31. december 2000;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at indrømme undtagelser fra artikel 4, stk. 1, i direktiv 77/93/EØF, for så vidt angår kravene i bilag III, del A, nr. 18, for jordbærplanter (Fragaria L.) til udplantning, dog ikke frø, med oprindelse i Argentina.

2. Ud over de i del A i bilag I, II og IV til direktiv 77/93/EØF gældende krav for jordbærplanter skal følgende betingelser være opfyldt:

a) Planterne skal være bestemt til frugtproduktion i Fællesskabet og

i) må kun være produceret af moderplanter, der er certificeret under en certificeringsordning, som er godkendt i en medlemsstat, og disse moderplanter skal være indført fra en medlemsstat

ii) skal være dyrket på et areal, som:

- ligger i et område, der er isoleret fra kommerciel jordbærproduktion

- ligger mindst 1 km fra den nærmeste afgrøde af jordbærplanter, som er bestemt til frugtproduktion eller produktion af udløbere, og som ikke opfylder betingelserne i denne beslutning

- ligger mindst 200 m fra alle andre planter af slægten Fragaria, som ikke opfylder betingelserne i denne beslutning, og

- inden udplantning og i perioden efter fjernelsen af den forrige afgrøde er blevet undersøgt efter passende metoder eller behandlet for at sikre frihed for jordbårne skadegørere

iii) skal mindst tre gange i løbet af vækstperioden og inden udførsel være officielt undersøgt af Argentinas plantebeskyttelsesmyndighed for forekomst af de i del A i bilag I og II til direktiv 77/93/EØF nævnte skadegørere og alle andre skadegørere, som ikke vides at forekomme i Fællesskabet

iv) skal under de i nr. iii) nævnte undersøgelser være fundet fri for de i nr. iii) nævnte skadegørere

v) skal forud for udførsel:

- rystes fri for jord eller andet vækstmedium

- renses (dvs. befries for planteaffald) og være fri for blomster og frugter.

b) Planterne, der er bestemt for Fællesskabet, skal være ledsaget af et plantesundhedscertifikat, som er udstedt i Argentina i henhold til artikel 7 og 12 i direktiv 77/93/EØF på grundlag af den deri fastsatte undersøgelse, især med hensyn til frihed for de i litra a), nr. iii), nævnte skadegørere og de i litra a), nr. i), ii), iv) og v), nævnte krav.

Certifikatet skal indeholde:

- i rubrikken »Frigørelse for skadegørere og/eller desinfektionsbehandling« nærmere oplysninger om den/de seneste behandling(er), der er blevet foretaget inden udførsel

- under »Supplerende erklæring« angivelsen »Denne sending opfylder betingelser i beslutning 1999/181/EF« og navnet på sorten og den certificeringsordning i medlemsstaten, i henhold til hvilken moderplanterne er blevet certificeret.

c) Planterne skal føres ind via indgangssteder, der er beliggende på en medlemsstats område, og som af den pågældende medlemsstat er udpeget med henblik på undtagelsen; disse indgangssteder og navnet og adressen på det i direktiv 77/93/EØF omhandlede officielle ansvarlige organ for hvert indgangssted skal af medlemsstaterne i tilstrækkeligt god tid i forvejen meddeles Kommissionen og skal efter anmodning herom meddeles andre medlemsstater. Når planterne føres ind i Fællesskabet i en anden medlemsstat end den, der gør brug af undtagelsen, skal de nævnte officielle ansvarlige organer i indførelsesmedlemsstaten underrette og samarbejde med de officielle ansvarlige organer i de medlemsstater, der gør brug af undtagelsen, for at sikre, at bestemmelserne i denne beslutning overholdes.

d) Forud for indførelsen i Fællesskabet skal importøren underrettes officielt om betingelserne i litra a), b), c), d), e) og f); importøren skal i tilstrækkeligt god tid i forvejen give de officielle ansvarlige organer i indførelsesmedlemsstaten nærmere meddelelse om hver indførelse, og indførelsesmedlemsstaten underretter derefter straks Kommissionen om indholdet af meddelelsen med angivelse af:

- materialetype

- mængde

- den oplyste indførelsesdato og bekræftelse af indgangsstedet

- navn, adresse og beliggenhed for de virksomheder, der er nævnt i litra f), og hvor planterne skal udplantes.

Importøren skal give de officielle ansvarlige organer i sin egen medlemsstat nærmere meddelelse om eventuelle ændringer i ovennævnte forhåndsmeddelelse fortrinsvis, så snart ændringerne er kendt, og under alle omstændigheder inden indførselstidspunktet, og denne medlemsstat underretter derefter straks Kommissionen om ændringerne.

e) Undersøgelserne, herunder eventuelle relevante prøver, i henhold til artikel 12 i direktiv 77/93/EØF og i overensstemmelse med denne beslutning udføres af de i nævnte direktiv omhandlede officielle ansvarlige organer; som led i disse undersøgelser udføres plantesundhedskontrollen af den medlemsstat, der gør brug af undtagelsen, og i givet fald i samarbejde med de nævnte organer i den medlemsstat, hvor planterne skal udplantes. I forbindelse med plantesundhedskontrollen kontrollerer den eller de pågældende medlemsstater desuden for alle andre skadegørere. Uden at kontrollen i henhold til nævnte direktivs artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til direktivets artikel 19a, stk. 5, litra c).

f) Planterne må kun udplantes i virksomheder, der er officielt registreret og godkendt for så vidt angår undtagelsen, og for hvilke ejerens navn og stedets adresse på forhånd er blevet meddelt de officielle ansvarlige organer i den medlemsstat, hvor virksomheden er beliggende, af den person, der har til hensigt at udplante de planter, der er blevet indført i henhold til denne beslutning; i de tilfælde, hvor udplantningsstedet er beliggende i en anden medlemsstat end den, der gør brug af denne undtagelse, skal de officielle ansvarlige organer i den medlemsstat, der gør brug af undtagelsen, ved modtagelsen af ovennævnte forhåndsmeddelelse fra importøren underrette de officielle ansvarlige organer i den medlemsstat, hvor planterne skal udplantes, med angivelse af navn og adresse på de virksomheder, hvor planterne skal udplantes.

g) De nævnte officielle ansvarlige organer drager omsorg for, at planter, der ikke udplantes i henhold til litra f), destrueres under deres kontrol. Kommissionen skal have adgang til registre over antallet af destruerede planter.

h) I vækstperioden efter indførslen skal en passende del af planterne på de rette tidspunkter af de nævnte officielle ansvarlige organer i den medlemsstat, hvor planterne udplantes, i de i litra f) nævnte virksomheder kontrolleres visuelt for skadegørere og tegn eller symptomer på skadegørere; på grundlag af en sådan visuel kontrol skal skadegørere, der har forårsaget sådanne tegn eller symptomer, identificeres ved en passende undersøgelsesprocedure. Enhver plante, som ved disse undersøgelser eller prøver ikke er fundet fri for skadegørere, der er nævnt i litra a), nr. iii), skal straks destrueres under de nævnte ansvarlige organers kontrol.

Artikel 2

Medlemsstaterne underretter ved den i artikel 1, stk. 2, litra d), nævnte meddelelse de øvrige medlemsstater og Kommissionen, hvis de gør brug af bemyndigelsen. Hvert år inden den 1. november tilsender de Kommissionen og de øvrige medlemsstater oplysninger om de mængder, der er indført i medfør af denne beslutning, sammen med en udførlig teknisk rapport om den officielle undersøgelse, der er nævnt i artikel 1, stk. 2, litra e). Desuden tilsender alle medlemsstater, hvor planterne udplantes, Kommissionen og de øvrige medlemsstater en detaljeret teknisk rapport om den officielle undersøgelse, der er nævnt i artikel 1, stk. 2, litra h), inden den 1. marts i året efter indførselsåret.

Artikel 3

Artikel 1 er gældende i tiden fra den 1. juni 1999 til den 31. december 2000. Denne beslutning ophæves, såfremt det fastslås, at betingelserne i artikel 1, stk. 2, ikke er tilstrækkelige til at hindre indslæbning af skadegørere eller ikke er blevet opfyldt.

Artikel 4

Denne beslutning er rettet til medlemsstaterne.

Udfærdiget i Bruxelles, den 24. februar 1999.

På Kommissionens vegne

Franz FISCHLER

Medlem af Kommissionen

(1) EFT L 26 af 31. 1. 1977, s. 20.

(2) EFT L 15 af 21. 1. 1998, s. 34.

(3) EFT L 182 af 24. 7. 1993, s. 63.

(4) EFT L 165 af 4. 7. 1996, s. 37.

(5) EFT L 151 af 10. 6. 1997, s. 40.